अचके एगो जादू के खेला देखे के मिलल. डी. फातिमा आपन दोकान के पाछू रखल एगो पुरान बुल्लू रंग के बक्सा से खजाना सभ निकाले लगली. बक्सा में धइल एक-एक चीज कलाकारी के नमूना लागत रहेः तूतुकुंडी के दरिया के गहिर पानी में तैरे वाला बड़, बरियार मछरी सभ, जे अब सूखल चुकल रहे. घाम, नीमक आउर मेहरारू लोग के लुरगर हाथ के कमाल.
फातिमा एगो कट्ट पारई मीन (रानी मछरी) उठइली. मछरी उनकरा मुंह से लेके कमर के नीचे, मोटा-मोटी उनकर लंबाई के आधा रहे. ओकर गरदन उनकर हाथ जेतना मोट रहे. माथा से पोंछ तकले छुरी से गहिर चीरा लागल देखाई देत रहे. तेज छुरी से चीरा लगाके गुद्दा दुनो ओरी हटावल आउर आंत निकाल देहल गइल रहे. कट्ट पारई के चीरा में नीमक भरके चिलचिलात घाम में सुखावल रहे. उहे घाम, जे जवन चीज- मछरी, जमीन, जिंदा आदमी... पर पड़ जाव, ओकरा सुखा देवेला.
उनकर मुंह आउर हाथ पर पड़ल झुर्री जरावे वाला घाम के कहानी कहत रहे. बाकिर ऊ दोसरे कहानी सुरु कर देली. ऊ कवनो अलगे युग रहे. उनकर आची (दादी) मछरी में नीमक लगावत, सुखावत आउर ओकरा हाट में बेचे के काम करत रहस. ऊ शहरो कोई आउर रहे आउर ऊ गली भी कुछो आउर रहे. सड़क से सट के बहे वाला नहर कुछे फीट चउड़ा रहे. नहर उनकर पुरान घर के एकदम बगल में पड़त रहे. फेरु 2004 के भयानक सूनामी आइल. ओह लोग के जिनगी उलट-पुलट गइल. नया घर बनावे के पड़ल. बाकिर एगो समस्या रहे. सोच-समझ के बनावल गइल ऊ घर "रोम्भ दूरम" (बहुते दूर) पड़त रहे, फातिमा आपन माथ तनी टेढ़ कइली आउर हाथ ऊंचा करके अंदाज से दूरी बतावे लगली. घरे से दरिया किनारे, मछरी कीने बस से आवे में आधा घंटा लाग जात रहे.
आज ओह बात के नौ बरिस हो गइल. फातिमा आउर उनकर बहिन लोग आपन पुरान इलाका, पड़ोस के तेरेसपुरम लउट आइल बा. ई तुतूकुडी शहर के बाहरी छोर पर बसल हवे. मकान आउर दोकान के कतार के बगल में पुरान नहर बा जे अब खूब चउड़ा हो गइल बा. चउड़ा होखे से एह में के पानी अब धीरे-धीरे बहेला. दुपहरिया स्थिर आ शांत बा, घाम में सूख रहल मछरी जेका. आउर मेहरारू लोग के घाम आउर नीमक में सनल जिनगी भी इहे मछरी सभ पर टिकल बा.
आची के जमाना में, मेहरारू लोग बेरोक-टोक हर जगह जात रहे. माथ पर ताड़ के पत्ता के टोकरी में सूखल मछरी लाद के चलत रहे. "ऊ लोग आपन माल बेचे खातिर 10 किलोमीटर पइदल चलके पट्टिकाडु (छोट बस्ती) पहुंचत रहे." अब ऊ लोग सूखल मछरी के एल्यूमीनियम के तसला में रखेला आउर एकरा बेचे खातिर बस से चलेला. ऊ लोग लगे के गांव-देहात के संगे-संगे पड़ोस के जिला आउर ब्लॉक में भी घूम-घूम के मछरी बेचेला.
"कोरोना से पहिले, हमनी तिरुनेलवेली से तिरुचेंदुर रोड के किनारे के गांव में जात रहीं," अगस्त 2022 में जब पारी उनकरा से भेंट करे गइल रहे, फातिमा हवा में हाथ से ओह इलाका के नक्शा बना के बतइले रहस. "बाद में हमनी सोमवारे-सोमवारे खाली एराल कस्बा के संतई (साप्ताहिक हाट) तक जाए लगनी." ऊ आपन आवे-जाए के खरचा के हिसाब लगइलीः ऑटो से बस डिपो आवे, आउर टोकरी के बस से ले जाए के सभे खरचा मिला के दु सौ रुपइया ठहरल. "एकरा अलावे, हमरा हाट में दोकान लगावे खातिर पांच हजार रुपइया भी लागत रहे. हमनी के घाम (खुल्ला) में बइठे के पड़े, बाकिर भाव उहे रहे." उनकरा हिसाब से तबो ऊ फायदे में बाड़ी. हाट में उनकर पांच से सात हजार रुपइया तक ले सूखल मछरी बिका जाला.
ई बहुते बड़ इलाका बा जहंवा समस्या के कवनो कमी नइखे. तूतुकुडी में मछरी के भंडार दिन-ब-दिन कम भइल जात बा. एगो अइसन समस्या, जेकरा पर उनकर कवनो अख्तियार नइखे, बाकिर एह समस्या के उनकर जिनगी पर पूरा अख्तियार हो गइल बा. कमाई पर भी.
फातिमा जवन समस्या ओरी इशारा करत बाड़ी ओकर नाम ओवरफिशिंग (जरूरत से जादे मछरी के शिकार) बा. गूगल करीं, त रउआ बूझा जाई. एतना छोट सवाल के सेकेंड से कम में 1.8 करोड़ जवाब आई. ई समस्या एतना आम हो गइल बा. एह समस्या के समझे खातिर खाद्य आउर कृषि संगठन (एफएओ) के 2019 के रिपोर्ट के समझे के पड़ी. एह रिपोर्ट के हिसाब से, "दुनिया भर में, समुद्री खाना से सभे तरह के 7 प्रतिशत प्रोटीन आउर 17 प्रतिशत पशु प्रोटीन मिलेला." 'अमेरिकन कैच एंड फोर फिश' के लेखक पॉल ग्रीनबर्ग बतइले, "इहे कारण बा कि हर बरिस समंदर से 8 से 9 करोड़ मीट्रिक टन जंगली समुद्री भोजन निकालल जाला." ई आंकड़ा चौंका देवे वाला बा. काहेकि ग्रीनबर्ग के हिसाब से ई "चीन के पूरा आबादी के भार" के बराबर बा.
बाकिर एहू में एगो झोल बा. सभे मछरी ताजा ना खाइल जाए. दोसर मीट आउर तरकारी जइसन, एकरो भविष्य में उपयोग करे खातिर जोगा के रखल जाला. जोगावे चाहे संरक्षित करे खातिर नीमक लगा के घाम में सूखावे जइसन सदियन पुरान तरीका काम में लावल जाला.
राउर गुण हमनी के कवना काम के?
हमनी से मछरी के गंध आवेला! इहंवा से चल जाईं!
नट्रीनई 45 , नेतल तिनई (समुद्र तटीय गीत)
कवि अज्ञात. नायिका के सखी नायक से कहेली.
ई कालजयी आउर बेजोड़ पंक्ति 2000 बरिस पुरान तमिल साहित्य संगम के हिस्सा बा. गीत में नमक के ब्यापारी आउर तट पर घूम रहल ओह लोग के जहाज के कइएक गो रोचक संदर्भ बा. सवाल उठत बा कि का दोसरो पुरान संस्कृति में मछरी के नीमक लगा के घाम में सुखावे जइसन परंपरा रहे.
एएफओ रिपोर्ट में इहो कहल गइल कि नीमक वाला मछरी, "मछरी के जोगावे के सबले सस्ता तरीका बा. नीमक लगावे के दू गो तरीका आम बाः पहिल बा, ड्राई साल्टिंग. एह में सूखल नीमक लगावल जे में नीमक सीधे मछरी के ऊपर लगावल जाला, आउर दोसर तरीका बा, ब्राइनिंग. एह में मछरी के नीमक वाला पानी चाहे घोल में बहुते दिन ले डूबा के रखल जाला." आउर एह तरह से मछरी महीनन सुरक्षित रहेला.
एगो लंबा आउर सुनहरा इतिहास होखे आउर प्रोटीन के सस्ता आउर आसानी से उपलब्ध साधन होखला के बावजूद, लोकप्रिय संस्कृति (जइसे कि तमिल सिनेमा) में करुवाडु के मजाक उड़ावल जाला. फेरु स्वाद के परंपरा में ई कहंवा फिट बइठेला?
सहायपुरणी घाम के बीच, छोट छायादार जगह में बइठ के पूमीन (मिल्क फिश) मछरी तइयार करत बाड़ी. सर्र, सर्र, सर्र... आपन तेज छुरी से तीन किलो के मछरी के चोइंटा (चमड़ा) छीलत बाड़ी. एकरा ऊ तेरेसपुरम हाट (ऑक्शन सेंटर) से 300 रुपइया में कीन के लइली ह. फातिमा के दोकान लगे जे नाला बा, ऊ उहंई आपन काम करेली. नहर के पानी करियर हो गइल बा. एह में पानी से जादे कीच भरल बा. मछरी के चोइंटा उड़िया उड़िया के कबो पूमीन मछरी लगे, कबो मछरी के ढेरी पर आउर कबो दू फीट दूर बइठल हमरा ऊपर चमकत गिरत बा. ई देखके ऊ मुंह नुका के हंसे लागत बाड़ी. संगे हमनियो के हंसी आवे लागत बा. सहायपुरणी फेरु से आपन काम में जुट जात बाड़ी. बहुत सफाई से छुरी चलत बा आउर मछरी के पंख अलग हो जात बा. एकरा बाद मछरी के गरदन, फेरु धड़. तड़-तड़ आउर ओकर माथा धड़ से अलग हो जात बा.
पाछू में एगो उज्जर कुकुर बड़ी देरी से ध्यान लगइले बा. गरमी से जीभ लपलपावत ताक लगा के बइठल बा. अब सुहायपुरणी मछरी के आंत निकाल देत बारी आउर छुरी से पूरा मछरी, किताब जेका खोल देत बाड़ी. अब दरांती से मांस में गहिर चीरा लगावत बाड़ी. छूरी से छोट आ पातर लाइन खींचत बाड़ी. एक हाथ से मुट्ठी भर नीमक उठा के मछरी के भीतर-बाहिर अच्छा से रगड़ देत बाड़ी. जेतना चीरा लागल बा सभे में तबले नीमक भरात बा, जबले गुलाबी मांस नीमक के कण से भर न जाए. मछरी सूखे खातिर तइयार बा. ऊ दरांती आउर छुरी धोवे लागत बाड़ी. अब पानी में हाथ के डूबा के घिचोड़-घिचोड़ के धोवत आउर फेरु सुखावत बाड़ी. "आईं," ऊ कहली, आउर हमनी उनकरा पाछू उनकर घर चल देत बानी.
तमिलनाडु के समुद्री मत्स्य पालन जनगणना 2016 के हिसाब से राज्य में मछरी के धंधा में 2.62 लाख मेहरारू आउर 2.74 लाख मरद लोग लागल बा. एकरा से इहो पता चलेला कि 91 प्रतिशत समुद्री मछुआरा के परिवार गरीबी रेखा के नीचे जीवन बसर करेला.
एकर सबले बड़ कारण डॉक्टर लोग के एक-दोसरा से विपरीत राय बा. "करुवाडु मत खा, एह में बहुते नीमक होखेला. डॉक्टर लोग के कहनाम बा कि एकरा खाए से ब्लड प्रेशर बढ़ जाला. एहि से लोग एकरा से परहेज करे लागेला." मछरी के धंधा में मंदी आवे आउर डॉक्टर के राय के बारे में बात करत ऊ आपन माथा धीरे से झटकली आउर मुंह बिचका (निच्चे वाला ठोड़ (होंठ) बाहिर निकाल) देली. एकदम लइका लोग जइसे करेला. एह में बेबसी आउर चिढ़ दुनो बा.
जादे करके सहायपुरणी मुंह अन्हारे 4.30 बजे तइयार होके घर से काम पर निकल जाली. ऊ बस लेके 15 किमी के भीतरी पड़े वाला गांव पहुंचेली. "गुलाबी बस में हमनी के टिकट ना लागे," ऊ बतइली कि तमिलनाडु सरकार के मुख्यमंत्री एम.के स्टालिन साल 2021 में मेहरारू लोग खातिर फ्री बस सेवा सुरु करइले रहस. "बाकिर हमनी के टोकरी खातिर फुल टिकट लग जाला. दूरी के हिसाब से टिकट में 10 चाहे 24 रुपइया लागेला."केतना बेरा त ऊ कंडक्टर के दस रुपइया के नोट पकड़ा देवेली. "कंडक्टर तनी इज्जत से पेश आवेला," ऊ मुस्कात कहली.
मंजिल आवते सहयापुरणी गांव में घूम-घूम के मछरी बेचे लागेली. ई बहुते भारी आउर थकाऊ काम बा, आउर एह में मुकाबला भी बहुते बा, ऊ कहली. "ताजा मछरी बेचत रहीं, त हाल आउर खराब रहे. मरद लोग दुपहिया पर मछरी के टोकरी ले आवत रहे. जेतना देर में हमनी दू घर जाईं, ऊ लोग दस घर घूम लेत रहे. गाड़ी चलते ओह लोग के मिहनत कम करे के पड़े. हमनी खातिर पैदल चलनाई सजा हो जात रहे. एकरा अलावे मरद लोग से हमनी कमाई के मामला में भी मात खा जात रहीं." एहि से ऊ करुवाडु बेचे के काम ना छोड़ली.
करुवाडु के धंधा में जेतना खटनी बा, ओह हिसाब से कमाई नइखे. सहायपुरणी ओह दिन भोरे जे मछरी 1,300 रुपइया में (टोकरी भर सालई मीन आउर सार्डिन) खरीद के लइली, एकरा बेच के उनकरा 500 रुपइया के मुनाफा होई. मछरी के साफ करे, नीमक लगावे आउर सुखावे में दू दिन के मिहनत लागी. फेरु बस से हाट ले जाके बेचे में आउर दु दिन खरचा होखी. एतना मिहनत आउर बखत खरचा कइला पर एक दिन के 125 रुपइया के कमाई, हा कि ना? हम उनकरा से जाने के चहनी.
ऊ हां में आपन मुड़ी धीरे से हिलइली. अबकी बेरा ऊ हंसली ना.
एह काम में मुनाफा आउर घाटा के गिनती अउरो मुस्किल बा. एगो 5 किलो के बड़ मछरी जे हजार रुपइया में बिकाई, तनी पिलपिला भइला पर ओकरा चार सौ रुपइया में बेचे पड़ेला. मेहरारू लोग एकरा 'गुलगुल' कहेला. ताजा मछरी कीने वाला ग्राहक एकरा छांट देवेला. छंटल माल के तलाश में करुवाडु तइयार करे वाला लोग रहेला. ऊ लोग तनी छोट मछरी पसंद करेला, काहेकि ओकरा तइयार करे में जादे बखत ना लागे.
फातिमा के 5 किलो के बड़का मछरी तइयार करे में एक घंटा लाग जाला. एतने भार के छोट मछरी तइयार करे में दोगुना समय लाग जाला. नीमक के जरूरत भी अलग अलग होखेला. बड़ ताजा मछरी में ओकर वजन के आधा नीमक लागेला. छोट मछरी के ओकर वजन के अठमा हिस्सा के बराबर नीमक के जरूरत पड़ेला.
सूखल मछरी के धंधा करे वाला लोग नीमक सीधा अप्पलम, चाहे नीमक के खेत से लेके आवेला. एकर मात्रा एह बात पर निर्भर करेला कि खरीदे वाला के इंहवा केतना नीमक के जरूरत बा. नीमक के एक खेप के दाम ओकर मात्रा के हिसाब से 1,000 से 3,000 रुपइया ले होखेला. नीमक के बोरी के ढोए खातिर तिपहिया, चाहे 'कुट्टियानई' (मतलब छोट हाथी, जे असल में एगो छोट टेम्पू ट्रक) होखेला. नीमक के हाट से ले आके ऊ लोग के घर लगे लमहर बुल्लू पिलास्टिक के ड्रम में भर के रखेला.
दुनो बहिन घाव आउर दरद भी कम नइखे कमइले. फ्रेडरिक हमरा के आपन हाथ देखावे लगली. तेज छूरी से बहुते जगह कटे के आड़ा-तिरछा निसान बा, कहूं छोट त कहूं गहिर. हर निसान के आपन अतीत बा. निसान हाथ के लकीर के भविष्यवाणी से जादे सटीक बात बतावेला.
"मछरी लावे के काम हमार बहनोई के बा. हमनी चारो बहिन मिलके एकरा सूखाई आउर बेचिला," आपन दोकान के भीतरी, छांह में बइठल फातिमा कहली. "उनकरा त चार बेर सर्जरी भइल बा. अब ऊ समंदर में ना जा सकस. एहि से ऊ तेरेसपुरम नीलामी केंद्र चाहे तूतुकुडी के मछरी मारे वाला मुख्य बाजार से माल स्टॉक में खरीद के लावेलन- कइएक हजार रुपइया के. हमार बहिन लोग आउर हमनी उनकरे से मछरी खरीदेनी आउर कुछ कमीशन दे देवेनी. आउर फेरु ओहि मछरी से करुवाडु बनावेनी." फातिमा आपन बहनोई के 'मापिल्लई' कहेली, जेकर मतलब आमतौर पर दामाद होखेला. ऊ आपन बहिन सभ के "पोन्नू" पुकारेली जेकर मतलब छोट लइकी होखेला.
सभे 60 पार कर चुकल बा.
फ्रेडरिक आपन नाम के तमिल रूप इस्तेमाल करेलीः पेट्री. ऊ 37 बरिस ले अकेले काम करत रहली. मतलब तब से जब उनकर घरवाला, जॉन जेवियर गुजरले. उनकरो के ऊ मापिल्लई कहत रहस. ऊ बतइली, "बरसात के मौसम में हमनी मछरी सुखावे का काम ना कर सकिले. तब कमाई के भारी संकट रहेला. दोसरा से भारी भारी बियाज पर पइसा उधार लेवे के पड़ेला. हर महीना एक रुपइया पर 5 पइसा आउर दस पइसा के ब्याज." साल भर में उनकरा 60 से 120 प्रतिशत ब्याज चुकावे के पड़ेला.
तमिलनाडु के बारे में बात कइल जाव त, हाथ से काटल आउर तइयार कइल फसल (खासकरके बूढ़ मेहरारू मजूर के हाथ) के जे दाम होखेला, ऊ मेहरारू लोग के समय आउर मिहनत के तुलना में बहुते कम होखेला.
मछरी सुखावे के काम भी एकरा से अलग नइखे.
तूतुकुड़ी शहर के दोसरा ओरी, एगो नमक कारीगर, एस.रानी के रसोई में, करुवाडु कोडम्बू (झोर) बनावल देखल जा सकत बा. कोई एक बरिस पहिले, सितंबर 2021 में, हमनी उनकरा नमक के खेत में नीमक बनावत देखले बानी- खेत घाम से एतना जरत रहे कि लागे पानी केहू उबाल देले होके. अइसन में ऊ नीमक के चमकत दाना के फसल उगावत रहस.
अब ऊ तरकारी- दु गो सहजन, कच्चा केला, बैंगन आउर तीन गो टमाटर के साफ करके काटत बाड़ी. साथे तनी करी पत्ता आउर मसाला पाउडर भी रखल बा. लगही एगो बिल्ली के मछरी के गंध लागत बा, ऊ भूख से म्याऊं करे लागत बिया. रानी पैकेट में से तरह-तरह के करुवाडु- नगर, असलकुट्टि, पारई आउर सालई निकालत बाड़ी. ऊ बतावत बाड़ी. "ई सभ हमरा 40 रुपइया में मिलल ह." आज झोर बनावे खातिर पैकेट में से अधिया मछरी निकाल लेत बाड़ी.
एगो आउर व्यंजन पक रहल बा, जे रानी के बहुते नीमन लागेला. रानी करुवाडु अवियल के बारे में बतावत बाड़ी. एकरा बनावे खातिर करुवाडु संगे ईमली, हरियर मरिचाई, पियाज, टमाटर डालल जाला. मसाला, नीमक आउर खट्टा के एगो खूब तेज आउर चहटगर झोर बनके तइयार होखेला. ई बहुते लोकप्रिय व्यंजन बा. नीमक के खेत पर काम करे खातिर मजूर लोग अपना संगे लेके जाएल पसंद करेला. रानी आउर उनकर सहेली लोग आउर व्यंजन के विधि बतावे लागल. जीरा, लहसून, सरसों आउर हींग के एक साथ पीस के उबल रहल सूखल मछरी, टमाटर, हरदी आउर लाल मरिचाई के रस्सा में डालल जाला. रानी कहली, "एकरा मिलगुतन्नी कहल जाला. जेकरा तुरंत बच्चा पैदा भइल हवे, अइसन लरकोरी खातिर ई झोर बहुते फायदा करेला. एह में जेतना मसाला पड़ल बा, ओकरा से तबियत के बहुते फायदा बा." कहल जाला कि एकरा से लरकोरी के दूध बढ़ेला. मिलगुतन्नी के एगो अइसन रूप भी बा, जे में करुवाडु ना डालल जाला. तमिलनाडु के बाहिर एकरा रसम नाम से जानल जाला. अंग्रेज सभ एकरा बहुते पहिले अपना संगे ले गइल रहे. कइएक उपमहादेश में मेनू में ई 'मुलिगटॉनी' सूप के नाम से मिलेला.
जबले कोडम्बू खउल रहल बा, रानी आपन घर के बाहिर ओसारा में पिलास्टिक के कुरसी पर बइठ जात बाड़ी. हमनी बात करे लागत बानी. हम उनकरा से सिनेमा में करुवाडु के मजाक उड़ावे के बारे में पूछत बानी. ऊ मुस्काए लागत बाड़ी. "कुछ जात के लोग मांस-मछरी ना खाएला. उहे लोग जब सिनेमा बनावेला त अइसन बात देखावेला." ऊ कहत बाड़ी. "कुछ लोग खातिर ई नातम (बदबूदार) बा. हमनी खातिर, ई मणम (खुशबूदार) बा." आउर एह तरह से, तूतूकुड़ी के नीमक कारखाना के रानी करुवाडु पर चल रहल बहस के खत्म कर देत बाड़ी.
एह शोध अध्ययन के अजीम प्रेमजी विश्ववद्यालय, बेंगलुरू के अनुसंधान अनुदान कार्यक्रम 2020 के तहत अनुदान मिलल बा.
